માનવમિત્ર, અંબાજી : યાત્રાધામ અને શક્તિપીઠ અંબાજીમાં સાત દિવસીય ભાદરવી પૂનમના મેળાની શરૂઆત થયા બાદ આજે મેળાના ત્રીજા દિવસે યાત્રીકોની કુલ સંખ્યા ૧૩ લાખથી વધુ પહોંચી ગઈ હતી. ખેડબ્રહ્મા તરફથી યાત્રીકોની ભરચક સંખ્યા અંબાજી તરફ શ્રદ્ધા અને ભક્તિના સથવારે આગળ વધી રહી છે. દાતાથી અંબાજી તરફ પણ યાત્રીકોની સંખ્યામાં નોંધપાત્ર વધારો થયો છે. અંબાજી મેળા પ્રસંગે અંબાજી જતા તમમ રસ્તાઓ ઉપર શ્રદ્ધાળુઓ ભક્તિભાવ પૂર્વક આગળ વધી રહ્યા છે. બીજી બાજુ માતાના દર્શન માટે પણ લાંબી લાઈનો અકબંધ રહી છે. રસ્તાઓ ઉપર જિલ્લા વહીવટીતંત્ર અને અંબાજી દેવસ્થાન ટ્રસ્ટ દ્વારા વ્યાપક સુવિધાઓ કરવામાં આવી છે.